**Szakmai önéletrajz**

**Születési hely, idő:** 1963. július 9-én születtem Szentesen.

**Végzettség:** 1981-ben érettségiztem a Hódmezővásárhelyi Bethlen Gimnáziumban. Egy év sorkatonai szolgálat után 1988-ban az ELTE BTK magyar-történelem közép- és koraújkori speciális tanulmányok szakán magyar-történelem szakos középiskolai tanári diplomát szereztem. 1995-ben bölcsészdoktorátust szereztem az ELTE-n. 1996-ban kandidátusi vizsgát tettem, megvédett disszertációm címe: *Bűneiért bünteti az Isten a magyar népet. Egy XVI. századi bibliai párhuzam vizsgálata a nyomtatott egyházi irodalom alapján* volt. 2004-ben habilitáltam. Értekezésem 2006-ban könyv formájában is megjelent „*A határ és a határtalan. Identitáselemek vizsgálata a 16. századi ütközőzóna népességénél”* címmel. 2015-ben professzorrá neveztek ki. Akadémiai doktori disszertációmat 2013-ban védtem meg *Apokaliptikus időszemlélet a korai reformáció Magyarországán. (1526–1566)* címmel, amely két éven belül magyar és angol nyelven, Lipcsében, könyv formájában is megjelent. 2016-ban professzorrá neveztek ki.

**Ösztöndíjak:** 1987-ben Németországban, Lipcsében tartózkodtam, ahol a német reformáció török képének tanulmányozásával foglalkoztam. 1994-95-ben DAAD ösztöndíjasként a müncheni Südost-Institut-ban dolgoztam, ahol a Közép-Európai katonaparasztság intézményeivel foglalkoztam. 1997 nyarán a Babes-Bolyai Egyetem nyári egyetemén tanítottam Kolozsvárott. 2000-ben a Geisteswissenschaftliches Zentrum ösztöndíjával Lipcsében tanultam. 2003 februárjában a Galway Egyetemen ERASMUS ösztöndíjal tanítottam. 2003 áprilisától a CEPUS ösztöndíj keretében tanítottam és kutattam a Babes-Bolyai Egyetemen. 2004 tavaszi szemeszterében szemináriumot tartottam a Lipcsei Egyetemen. 2007 nyarán 4 hónapot töltöttem a KAAD ösztöndíjával a lipcsei egyetemen. 2017 szeptemberében ERASMUS oktatóként a Jereváni Pedagógiai Egyetemen tanítottam.

**Szakmai és közéleti tevékenységek:** 1988-ban a Központi Statisztikai Hivatalban kézirattárosként helyezkedtem el, ahol az 1941-es népszámlálás iratanyagát rendszereztem. A munka eredményeként később dokumentumkötetet jelentettem meg *A német ügy* címmel. 1989-ben a KLTE Régi Magyar Irodalom tanszékén tanítottam, mint tanársegéd. 1990-ben a Magyar Nemzeti Múzeum Újkori Osztályára kerültem. Az 1995-96-os tanévtől a Pázmány Péter Katolikus Egyetemen tanítok újkori eszmetörténetet. 2013 óta vezetem a Történettudományi Intézetet a PPKE-n. 2017 óta vezetője vagyok a PPKE Történelemtudományi Doktori Iskolájának. 1999-ben kiállítási biztosa voltam Brüsszelben az Europalia Hungaria központi kiállításának. A rendezvények miniszteri biztosaként Dr. Hankiss Ágnes volt. 2001-2003 között a Károlyi Palota Kulturális Központ főigazgató-helyetteseként dolgoztam Dr. Hankiss Ágnes Főigazgató asszony mellett. Majd a Hamvas Béla Kultúrakutató Intézet keretei között folytatta tovább működését a munkatársak kis csoportja a Főigazgató asszony mellett. 2015-ben kurátora voltam az akkor nyíló 1956-os parlamenti sortűz emlékhely múzeumának.

2009-ben *Nemzettudat és historiográfia* címmel jelentetettem meg könyvet a Hamvas Intézet munkatársaként. 2005-ben könyvet jelentettem meg *Magyar parasztballada. Fehérgárda a Dél-Alföldön (1949-53),* 2008-ban pedig *Virrasztó darvak. Tanulmányok a Dél Alföld történetéből* címen. 2009-ben jelent meg német nyelvű könyvem Lipcsében *Reformation und Grenzgebiet* címen. 2012-es *Sárréti Sasok* (1949-53)címmel jelentettem könyvet. Az elmúlt három évben két kötetem jelent meg az egyik *Határhelyzet* címmel tanulmánykötet, a másik a Dobrovits Mihállyal együtt a lipcsei egyetemi kiadónál: *Ottoman rule in Hungary and the knowledge of Islam.*

**Díjak:** 1991-ben a *Gróf Széchenyi István és kora* emlékkiállítás rendezéséért a Köztársasági Érdemrend bronz fokozatát kaptam. 2016-ban megkaptam a Magyar Érdemrend tiszti keresztjét. 2020-ban a Közép-Európa Tanulmányok megszervezéséért a Lengyel Köztársasági Érdemrend tiszti keresztjével tüntetett ki a lengyel miniszterelnök.